
Európsky parlament,
–	so zreteľom na návrh Komisie pre Európsky parlament a Radu (COM(2025)0001 – C10‑0056/2025),
–	so zreteľom na nariadenie Európskeho parlamentu a Rady (EÚ) 2021/691 z 28. apríla 2021 o Európskom fonde na prispôsobenie sa globalizácii na pomoc pracovníkom, ktorí prišli o zamestnanie (EGF), ktorým sa zrušuje nariadenie (EÚ) č. 1309/2013[footnoteRef:1] (ďalej len „nariadenie o EGF“), [1:  	Ú. v. EÚ L 153, 3.5.2021, s. 48, ELI: http://data.europa.eu/eli/reg/2021/691/oj.] 

–	so zreteľom na nariadenie Rady (EÚ, Euratom) 2020/2093 zo 17. decembra 2020, ktorým sa stanovuje viacročný finančný rámec na roky 2021 až 2027[footnoteRef:2], zmenené nariadením (EÚ, Euratom) 2024/765[footnoteRef:3], a najmä na jeho článok 8, [2:  	Ú. v. EÚ L 433 I, 22.12.2020, s. 11, ELI: http://data.europa.eu/eli/reg/2020/2093/oj.]  [3:  	Nariadenie Rady (EÚ, Euratom) 2024/765 z 29. februára 2024, ktorým sa mení nariadenie (EÚ, Euratom) 2020/2093, ktorým sa stanovuje viacročný finančný rámec na roky 2021 až 2027 (Ú. v. EÚ L, 2024/765, 29.2.2024, ELI: http://data.europa.eu/eli/reg/2024/765/oj).] 

–	so zreteľom na Medziinštitucionálnu dohodu zo 16. decembra 2020 medzi Európskym parlamentom, Radou Európskej únie a Európskou komisiou o rozpočtovej disciplíne, spolupráci v rozpočtových záležitostiach a správnom finančnom riadení, ako aj o nových vlastných zdrojoch vrátane plánu na zavedenie nových vlastných zdrojov[footnoteRef:4], a najmä na jej bod 9, [4:  	Ú. v. EÚ L 433 I, 22.12.2020, s. 28, ELI: http://data.europa.eu/eli/agree_interinstit/2020/1222/oj.] 

–	so zreteľom na list Výboru pre zamestnanosť a sociálne veci,
–	so zreteľom na správu Výboru pre rozpočet (A10-0080/2025), 
A.	keďže Únia vytvorila legislatívne a rozpočtové nástroje s cieľom poskytovať dodatočnú podporu pracovníkom, ktorých zasiahli dôsledky veľkých štrukturálnych zmien v usporiadaní svetového obchodu či dôsledky globálnej finančnej a hospodárskej krízy, a pomôcť im pri opätovnom začleňovaní do trhu práce; keďže táto pomoc sa poskytuje prostredníctvom finančnej podpory udelenej pracovníkom a spoločnostiam, pre ktoré pracovali;
B. 	keďže Belgicko podalo žiadosť EGF/2024/003 BE/Van Hool o finančný príspevok z Európskeho fondu na prispôsobenie sa globalizácii (ďalej len „EGF“) po prepustení 2 411 pracovníkov[footnoteRef:5] v odvetví hospodárstva zaradenom do divízie 29 klasifikácie NACE Revision 2 (Výroba motorových vozidiel, prívesov a návesov) v regióne NUTS 2 Provincie Antwerpen (BE21) v referenčnom období štyroch mesiacov pre žiadosť od 8. apríla 2024 do 8. augusta 2024;  [5:  	V zmysle článku 3 nariadenia o EGF.] 

C. 	keďže žiadosť sa týka 2 411 pracovníkov prepustených v spoločnosti Van Hool;
D. 	keďže žiadosť je založená na intervenčných kritériách uvedených v článku 4 ods. 2 písm. a) nariadenia o EGF, podľa ktorého musí v referenčnom období štyroch mesiacov v podniku v členskom štáte dôjsť k ukončeniu činnosti najmenej 200 prepustených pracovníkov alebo samostatne zárobkovo činných osôb, a to vrátane pracovníkov, ktorí prišli o zamestnanie u dodávateľov a nadväzujúcich výrobcov;
E. 	keďže pandémia ochorenia COVID-19 mala vplyv na dopyt po autokaroch a útočná vojna Ruska proti Ukrajine ovplyvnila štruktúru nákladov;
F. 	keďže európsky automobilový a dodávateľský priemysel čelí bezprecedentnému tlaku v dôsledku vonkajších aj vnútorných výziev, ako sú narušenie hospodárskej súťaže, najmä v odvetví vozidiel na elektrický pohon v dôsledku nekalých subvencií zo strany Číny, a vysoké náklady na energiu spôsobené veľkými reštrukturalizáciami;
G.	keďže spoločnosť Van Hool sa špecializovala na výboru autobusov, autokarov, trolejbusov a prívesov; keďže slabnúci dopyt po autokaroch vyplývajúci z vplyvu pandémie spôsobil spoločnosti Van Hool pokles priemerného predaja v Európe a prudký pokles ziskovosti; keďže rastúca inflácia a narušené dodávateľské reťazce ďalej zvyšovali tlak na marže podniku; 
H.	keďže spoločnosť v súlade s belgickým právom dodržala povinný postup informovať zástupcov pracovníkov a viesť s nimi konzultácie;  keďže požiadavka zriadiť oddelenie zamestnanosti, ktorého účelom je poskytnúť pracovníkom prepusteným v rámci hromadného prepúšťania služby poradenstva pri hľadaní nového zamestnania, sa v prípade konkurzu neuplatňuje; 
I.	keďže finančné príspevky z EGF by mali byť zacielené predovšetkým na aktívne opatrenia politiky trhu práce a personalizované služby zamerané na rýchle opätovné začlenenie príjemcov do dôstojného a udržateľného zamestnania v rámci ich pôvodného odvetvia činnosti alebo mimo neho a zároveň na ich prípravu na ekologickejšie a digitálnejšie európske hospodárstvo;
J.	keďže flámske služby zamestnanosti (VDAB) poskytujú vnútroštátne predbežné financovanie a spolufinancovanie opatrení;
K.	keďže EGF nesmie prekročiť maximálnu ročnú sumu 30 miliónov EUR (v cenách roku 2018), ako sa stanovuje v článku 8 nariadenia (EÚ, Euratom) 2020/2093 zmeneného nariadením (EÚ, Euratom) 2024/765; keďže v súlade so zásadou správneho finančného riadenia by sa nevyužité príspevky mali vrátiť Komisii;
1.	súhlasí s Komisiou, že podmienky stanovené v článku 4 ods. 2 písm. a) nariadenia o EGF sú splnené a že Belgicko má podľa uvedeného nariadenia nárok na finančný príspevok vo výške 7 999 015 EUR, čo predstavuje 85 % celkových nákladov vo výške 9 410 607 EUR vrátane výdavkov na personalizované služby vo výške 9 034 607 EUR a výdavkov na činnosti prípravy, riadenia, informovania a propagácie, kontroly a podávania správ vo výške 376 000 EUR;
2. 	poznamenáva, že belgické orgány podali žiadosť 29. októbra 2024 a že na základe dodatočných informácií, ktoré Belgicko poskytlo, Komisia 26. marca 2025 dokončila svoje posúdenie a v ten istý deň o ňom informovala Európsky parlament; 
3.	konštatuje, že žiadosť sa týka 2 411 pracovníkov, ktorí boli prepustení v spoločnosti Van Hool; ďalej konštatuje, že cieľovými prijímateľmi bude celkovo 2 397 pracovníkov;
4.	zdôrazňuje, že podľa Federácie belgických podnikov (VBO) sa situácia priemyselného sektora v súčasnosti v Belgicku zhoršuje; poznamenáva, že priemyselný sektor v meste Lier tradične zohráva dôležitú úlohu, a preto má jeho úpadok významný vplyv na trh práce v tomto meste; zdôrazňuje, že počet pracovných miest v priemysle dostupných v Lieri sa v roku 2023 znížil o 13 %;
5.	poukazuje na profil prepustených pracovníkov, z ktorých tretina je vo veku 50 rokov a viac a 80 % má stredoškolské alebo nižšie vzdelanie a zastarané zručnosti; zdôrazňuje, že vzhľadom na klesajúci trend voľných miest a jeho geografické rozloženie budú pracovníci potrebovať cielenú pomoc zameranú na zvyšovanie úrovne zručností a rekvalifikáciu, aby sa zvýšili ich šance na návrat do práce; považuje za sociálnu zodpovednosť Únie a členských štátov poskytnúť dotknutým pracovníkom možnosť získať potrebnú kvalifikáciu pre budúce zamestnanie;
6.	víta, že personalizované služby, ktoré sa majú poskytnúť pracovníkom, pozostávajú z týchto opatrení: poradca pre sociálnu intervenciu a registrácia pracovníkov, poradenstvo pri hľadaní nového zamestnania, podpora pri hľadaní zamestnania a umiestňovanie do zamestnania, profesijné poradenstvo, vzdelávanie, rekvalifikácia a odborná príprava, ako aj odborná príprava na pracovisku; poukazuje predovšetkým na služby súvisiace s cielenou podporou a osobným hodnotením, ako aj odbornou prípravou v oblasti IKT, ktorá prispieva k zvyšovaniu zručností potrebných v digitálnom priemyselnom veku;
7.	poznamenáva, že Belgicko začalo poskytovať personalizované služby dotknutým prijímateľom 22. apríla 2024 a že obdobie oprávnenosti na finančný príspevok z EGF preto potrvá od tohto dátumu až do 24 mesiacov odo dňa nadobudnutia účinnosti rozhodnutia o financovaní;
8.	poznamenáva, že Belgicku začali vznikať administratívne výdavky na využívanie EGF 14. marca 2024 a že tieto výdavky sú preto oprávnené na finančný príspevok z EGF od tohto dátumu až do 31 mesiacov odo dňa nadobudnutia účinnosti rozhodnutia o financovaní;
9.	zdôrazňuje, že belgické orgány potvrdili, že pri prístupe k navrhovaným opatreniam a pri ich vykonávaní sa budú dodržiavať zásady rovnakého zaobchádzania a nediskriminácie a že sa zabráni akémukoľvek dvojitému financovaniu;
10.	pripomína, že belgické orgány musia zabezpečiť, aby rovnosť medzi mužmi a ženami a začlenenie rodového hľadiska boli neoddeliteľnou súčasťou a aby sa podporovali počas celého obdobia vykonávania;
11.	opakuje, že pomoc z EGF nesmie nahrádzať opatrenia, za ktoré na základe vnútroštátnych právnych predpisov alebo kolektívnych dohôd zodpovedajú podniky;
12.	pripomína, že belgické orgány musia uvádzať pôvod a zabezpečovať viditeľnosť financovania z Únie a zdôrazňovať pridanú hodnotu zásahu Únie, a to poskytovaním súdržných, účinných a presne zameraných informácií rôznym cieľovým skupinám vrátane prijímateľov, miestnych a regionálnych orgánov, sociálnych partnerov, médií a verejnosti;
13.	schvaľuje rozhodnutie, ktoré je uvedené v prílohe k tomuto uzneseniu;
14.	poveruje svoju predsedníčku, aby podpísala toto rozhodnutie spoločne s predsedom Rady a aby zabezpečila jeho uverejnenie v Úradnom vestníku Európskej únie;
15.	poveruje svoju predsedníčku, aby postúpila toto uznesenie spolu s prílohou Rade a Komisii.

(Znenie tejto prílohy sa neuvádza, pretože zodpovedá konečnému aktu, rozhodnutiu (EÚ) 2025/1018.)

